מיכאל זיניגרד

מיכאל זיניגרד (ברוסית: Михаил Зиниград; נולד ב-24 ביוני 1945) הוא פיזיקאי-כימאי, כיהן עד אוקטובר 2020 כרקטור אוניברסיטת אריאל בשומרון. תחומי המחקר העיקריים שלו הם הנדסת חומרים וננוטכנולוגיה. הוא ידוע כחוקר של מודלים מתמטיים של תהליכים פיזיקליים-כימיים בטמפרטורות גבוהות.

קורות חיים
מיכאל זיניגרד נולד בעיירה ביסטרי איסטוק, מחוז אלטאי, ברית המועצות, בשנת 1945, וגדל בעיירה ירקי (זְבֵנִיגוֹרוֹדְקָה, מחוז צ'רקאסי, אוקראינה). אביו, יוסף אהרון זיניגרד, היה מנהל בתחנת הרכבת זבניגורודקה. אימו, רוזה סולומיאניק, עבדה כספרנית.

זיניגרד סיים את לימודי בית הספר בהצטיינות בשנת 1963. בשנת 1968 קיבל תואר שני בהצטיינות ב-במטלורגיה, במקצוע "חקר פיזיקלי-כימי של תהליכים מטלורגיים" באוניברסיטה המטלורגית של דנייפרופטרובסק. ב-1972 סיים את לימודי הדוקטורט במדעי ההנדסה (Candidate of Engineering Sciences); ב-1982 קיבל תואר .D.Sc במדעי הכימיה, שניהם מטעם האקדמיה הרוסית למדעים.

זיניגרד התחיל את עבודתו באוניברסיטה הפוליטכנית של אורל (כיום, האוניברסיטה הפדרלית של אורל) ביקטרינבורג, רוסיה בשנת 1972 כמרצה. בין השנים 1976–1983 היה פרופסור חבר ובין השנים 1983–1992 היה פרופסור מן המניין. כמו כן, כיהן כראש המחלקה למטלורגיית ריתוך בין השנים 1988–1991.

בשנת 1992 עלה עם משפחתו לישראל.

ב-1994 הצטרף כפרופסור מן המניין לסגל מכללת יהודה ושומרון, ומאז הוא פעיל בה לאורך התפתחותה (עד 2005 – מכללת יהודה ושומרון; 2005–2012 – מרכז אוניברסיטאי אריאל בשומרון; משנת 2012 – אוניברסיטת אריאל בשומרון). בשנים 1995–2008 כיהן כדיקן הפקולטה למדעי הטבע ובשנים 2020-2008 כרקטור. הוא מנחה סטודנטים לתואר שני ושלישי (עד היום סיימו את הלימודים בהנחייתו 17 דוקטורנטים, 38 תלמידים לתואר שני וחמישה פוסט דוקטורנטים). במהלך השנים קיבל פרסי הצטיינות בהוראה.

בשנת 1999 זיניגרד הקים את "המרכז לחקר חומרים" ועומד בראשו מאז. משנת 2000, מארגן ומנהל כנס דו-שנתי למודלים מתמטיים בהנדסת חומרים (MMT) באוניברסיטת אריאל; משנת 2002, מארגן ומנהל כנס שנתי דו-לאומי ישראל-רוסיה בתחום ננו-חומרים.

בין השנים 2007–2013 זיניגרד כיהן כחבר בוועדה הארצית לחממות טכנולוגיות, במסגרת המדען הראשי במשרד התמ"ת.

לפרופ' מיכאל זיניגרד מעל 200 פרסומים מדעיים (בהם מונוגרפיות, מאמרים ופטנטים). הוא זכה במספר מענקי מחקר ממקורות שונים, בהם התעשייה האווירית, משרד המדע, משרד המסחר והתעשייה, חברת ג'נרל מוטורס ועוד.

ביוני 2020 הציע אותו השר להשכלה הגבוהה והמשלימה, זאב אלקין, כחבר בוועדה לתכנון ולתקצוב (ות"ת) של המועצה להשכלה גבוהה, אך הוא הסיר את מועמדותו בעקבות אי רצון להיכנס למחלוקות פוליטיות, לאחר התנגדות ועד ראשי האוניברסיטאות למהלך.

 תחומי עניין אקדמיים 
 חקר תאורטי וניסויי של תהליכים בטמפרטורות גבוהות
 פיתוח חומרים חדשים על בסיס בניית מודלים מתמטיים של תהליכים פיזיקליים-כימיים וטכנולוגיים
 חקר חמצון אלקטרוליטי באמצעות פלזמה של סגסוגות אלומיניום, מגנזיום וטיטניום באלקטרוליט מימי ובמלחים מותכים
 חקר תאי דלק עם אלקטרוליט מוצק
 חיזוק חומרים מתכתיים באמצעות ננו-חלקיקים

 חברות בארגונים בינלאומיים 
 חבר מן המניין באקדמיה הבינלאומית להשכלה גבוהה (רוסיה)
 החברה האמריקאית לריתוך (AWS)
 אגודת המידע לחומרים (ASM International)

 חברות במערכות כתבי עת מדעיים 

 תארים לשם כבוד 
 דוקטור לשם כבוד (Honoris Causa) של האקדמיה הרוסית למדעים (2017)
 פרופסור לשם כבוד של האוניברסיטה הפדגוגית על שם אושינסקי, אודסה, אוקראינה (2017)

 ביבליוגרפיה נבחרת 
 V. Boronenkov, M. Zinigrad, L. Leontiev, E. Pastukhov, M. Shalimov, S. Shanchurov, Phase Interaction in the Metal - Oxides Melts - Gas System: The Modeling of Structure, Properties and Processes. Springer, 410p. 2012
 A. Kossenko, M.Zinigrad, Special features of oxide layer formation on magnesium alloys during plasma electrolytic oxidation. Glass Physics and Chemistry 44(2) 62-70 (2018)
 A. Sobolev, A. Kossenko, M. Zinigrad, K. Borodianskiy, Comparison of plasma electrolytic oxidation coatings on Al alloy created in aqueous solution and molten salt electrolytes. Surface & Coatings Technology 344 590-595 (2018)
 M. Zinigrad, Calculation of the equilibrium composition of metallic and oxide melts during their interaction. In The optimization of composition, structure and properties of metals, oxides, composites, nano and amorphous materials 262-272. Bi-National Israel-Russia Workshop, Moscow (2018)
 M. Zinigrad, Simulation of metal-oxide melt interaction in view of kinetics of chemical reactions in the interphase boundary. In The optimization of composition, structure and properties of metals, oxides, composites, nano and amorphous materials 273-286. Bi-National Israel-Russia Workshop, Moscow (2018)
 A. Sobolev, A. Kossenko, M. Zinigrad, K. Borodianskiy, An investigation of oxide coating synthesized on an aluminum alloy by plasma electrolytic oxidation in molten salt, Applied Sciences 7(9) 889-898 (2017)

קישורים חיצוניים

 שאלת מחקר - מיכאל זיניגרד, ynet
 קורות חיים, באתר אוניברסיטת אריאל 
 מיכאל זיניגרד באתר Google Scholar


 הערות שוליים 

קטגוריה:סגל אוניברסיטת אריאל בשומרון: הנדסה
קטגוריה:סגל אוניברסיטת אריאל בשומרון: מדעי הטבע
קטגוריה:סגל אוניברסיטאות ברוסיה
קטגוריה:כימאים ישראלים
קטגוריה:מטלורגים ישראלים
קטגוריה:פיזיקאים ישראלים
קטגוריה:כימאים פיזיקליים
קטגוריה:מהנדסים ישראלים
קטגוריה:מהנדסים יהודים רוסים
קטגוריה:כימאים יהודים רוסים
קטגוריה:עולים בשנות ה-1990
קטגוריה:רקטורי אוניברסיטאות בישראל
קטגוריה:ישראלים ילידי ברית המועצות
קטגוריה:ישראלים שנולדו ב-1945